遊九鎖山 大滌洞天
作者：林景熙
朝代：宋

paragraphs: 九鎖絕人寰，一嶂聳天柱。
自從開闢來，著此洞天古。
奇石千萬姿，元不費神斧。
帝勑守六丁，山夔孰敢侮。
白晝中冥冥，游者必持炬。
或絢若霞敷，或蹙若波詭。
或豎若旌幢，或懸若鐘鼓。
或虎而爪踞，或鳳而翅舞。
異狀紛獻酬，清音起擊拊。
不知金堂仙，恍惚在何許。
褰衣下側逕，層嵐結瓊乳。
逕極罅轉深，幽潭蓄風雨。
劣容童豎入，恐觸蛟龍怒。
凜乎不可留，長嘯出巖戶。